b'\n_START_ARTICLE_\n\xc3\x98 Bakker\n_START_PARAGRAPH_\n\xc3\x98 Bakker er et naturomr\xc3\xa5de i N\xc3\xb8rre\xc3\xa5dalen mellem Viborg og Randers, ca. 12 kilometer \xc3\xb8st for Viborg._NEWLINE_\xc3\x98 Bakker ligger p\xc3\xa5 \xc3\x98 (\xc3\x98-knuden), som skyder sig op som en "\xc3\xb8" mellem to lavtliggende engarealer ud mod N\xc3\xb8rre\xc3\xa5dalen. Omr\xc3\xa5det ligger som en naturskabt \xc3\xb8, midt i og omgivet af N\xc3\xb8rre\xc3\xa5ens naturlige l\xc3\xb8b. En del af omr\xc3\xa5det \xe2\x80\x93 hovedsagelig den \xc3\xb8stlige del \xe2\x80\x93 er landbrugsarealer, mens den vestlige del af \xc3\x98 udg\xc3\xb8res af et fredet, lyngkl\xc3\xa6dt og meget kuperet terr\xc3\xa6n. Det h\xc3\xb8jeste punkt er 53 meter over havets niveau, og herfra er der en storsl\xc3\xa5et udsigt over den brede N\xc3\xb8rre\xc3\xa5dal og til Viskum Skov mod syd._NEWLINE_\xc3\x98 var i stenalderen en rigtig \xc3\xb8 i den fjord, som udfyldte N\xc3\xb8rre\xc3\xa5dalen, og gik fra Randers Fjord og n\xc3\xa6sten helt ind til Viborg. Det langstrakte bakkedrag, der str\xc3\xa6kker sig gennem landskabet godt 50 meter h\xc3\xb8jere end de omkringliggende lavomr\xc3\xa5der, undgik af uransagelige \xc3\xa5rsager at blive borteroderet af efteristidens smeltevandsfloder.\n_START_SECTION_\nNaturfredning\n_START_PARAGRAPH_\nEt cirka 285 hektar stort omr\xc3\xa5de blev fredet i 1975. Der er adgang til omr\xc3\xa5det fra flere parkeringspladser, og markerede naturstier f\xc3\xb8rer gennem det fredede omr\xc3\xa5de. Vegetationen er pr\xc3\xa6get af en rig variation af typiske hedeplanter, deriblandt birk, pors, eneb\xc3\xa6r, bl\xc3\xa5b\xc3\xa6r, moseb\xc3\xb8lle, tytteb\xc3\xa6r, revling samt ulvefod og guldblomme._NEWLINE_Omr\xc3\xa5det er ogs\xc3\xa5 kendt som tilholdssted for mange arter af sommerfugle samt guldsmede og andre insekter._NEWLINE_Midt i det fredede omr\xc3\xa5de findes en stor granitsten, en vandreblok, hvoraf den st\xc3\xb8rste del dog er skjult i jorden. Da den oprindelige gr\xc3\xa6sning af omr\xc3\xa5det oph\xc3\xb8rte begyndte heden at gro til med tr\xc3\xa6er og buske. For at bevare det markante landskab, er heden i dag indhegnet og bliver afgr\xc3\xa6sset af f\xc3\xa5r._NEWLINE_Et gammelt sagn fort\xc3\xa6ller at Kong Dan (der formentlig ogs\xc3\xa5 gik under navnet Halvdan den Gamle, Danmarks f\xc3\xb8rste konge omkring \xc3\xa5r 300-400, og ham som landet er opkaldt efter) skulle ligge begravet i \xc3\x98 Bakker i fuld udrustning._NEWLINE_P\xc3\xa5 \xc3\x98 ligger den lille landsby \xc3\x98by._NEWLINE_\xc3\x98 er det korteste registrerede stednavn i Danmark.\n_START_SECTION_\nNatura 2000\n_START_PARAGRAPH_\n\xc3\x98 Bakker er ved en lille tarm vest for Fussing S\xc3\xb8 sammenh\xc3\xa6ngende med, og en del af Natura 2000-omr\xc3\xa5de nr. 30 Lovns Bredning, Hjarb\xc3\xa6k Fjord og Skals \xc3\x85dal, der forts\xc3\xa6tter i N\xc3\xb8rr\xc3\xa5dalen mod vest til Rindsholm.'